លោក ​ហ៊ុន សែន ​អំពាវ​នាវ​ឲ្យ​ប្រុង​ប្រយ័ត្ន ​ខណៈ​មាន​ការ​កើន​ឡើង​វិញ​ករណី​ឆ្លង​ជំងឺ​កូវីដ១៩​
លោក​ ហ៊ុន សែន ​អំពាវនាវ​ឲ្យ​ប្រជា​ពលរដ្ឋ​ទៅ​ចាក់​វ៉ាក់សាំង​បង្ការ​ជំងឺ​កូវីដ១៩ ដូស​ទី​បី​។
ភ្នំពេញ — លោកនាយករដ្ឋមន្រ្តី ហ៊ុន សែន កាលពីថ្ងៃអង្គារ បានអំពាវនាវឲ្យមានការប្រុងប្រយ័ត្នលើការជួបជុំ និងការគោរពតាមវិធានការសុខាភិបាល  ខណៈលោកប្រកាសថា ការឆ្លងជំងឺកូវីដ១៩កើនឡើងប៉ុន្តែលោកមិនបានចេញជាបទបញ្ជាជាក់លាក់ណាមួយនោះទេ។ នៅក្នុងសារជាសំឡេងបង្ហោះនៅលើទំព័រហ្វេសប៊ុករបស់លោក កាលពីថ្ងៃចន្ទ លោក ហ៊ុន សែន បានអំពាវនាវឲ្យមានការកាត់បន្ថយការជួបជុំ ឬប្រមូលផ្តុំ ពិធីអាពាហ៍ពិពាហ៍ និងពិធីបុណ្យសាសនា ដើម្បីអាចបន្ថយការឆ្លងជំងឺកូវីដ១៩ ប្រភេទថ្មីអូមីក្រុង។ លោកបន្តថា ប្រសិនបើមិនគ្រប់គ្រងបានត្រឹមត្រូវ ការផ្ទុះឆ្លងជំងឺកូវីដ១៩ អាចរាលដាលពីរាជធានីភ្នំពេញទៅតាមបណ្តាខេត្តផ្សេងៗ ដែលមិនមានការឆ្លង។ លោកថ្លែងថា«ក៏ប៉ុន្តែនៅទីក្រុងភ្នំពេញគឺបែរជាមានចំនួនឆ្លងច្រើន ដែលត្រូវយកចិត្តទុកដាក់ពង្រឹងនូវស្ថានភាពទាំងឡាយនៅតាមទីកន្លែងដែលមានការបើកឲ្យធ្វើអាជីវកម្មដូចជា រង្គសាល ពិធីជួបជុំនានា ការរៀបអាពាហ៍ពិពាហ៍ ឬការជួបជុំខាងសាសនាជាដើម គួរត្រូវបានកម្រិតធ្វើឲ្យតិច... កាន់តែតិច គឺកាន់តែល្អ»។ ស្របពេលដូចគ្នានេះដែរ លោក ហ៊ុន សែន ក៏បានជំរុញពលរដ្ឋទៅចាក់វ៉ាក់សាំងបង្ការជំងឺកូវីដ១៩ ដូសទីបី ដែលគិតត្រឹមថ្ងៃទី៨ ខែកុម្ភៈ កម្ពុជាបានផ្តល់ដល់ប្រជាពលរដ្ឋប្រមាណ៥,៨លាននាក់រួចហើយ។ ក្រោយពីមានការប្រកាសរបស់លោកនាយករដ្ឋមន្រ្តី ហ៊ុន សែន ក្រសួងសុខាភិបាលក៏បានចេញសេចក្តីណែនាំក្រើនរំឭកកាលពីថ្ងៃចន្ទ ដោយអំពាវនាវឲ្យពលរដ្ឋគោរពតាមវិធានការបង្ការការពារជំងឺកូវីដ១៩ ផងដែរតាមគន្លងនៃការ «រៀនរស់នៅធម្មតាជាមួយវីរុសកូវីដ១៩ តាមបែបគន្លងថ្មី ក្នុងបរិបទប្រយុទ្ធនឹងជំងឺកូវីដ១៩»។ អភិបាលរងរាជធានីភ្នំពេញ លោក កើត ឆែ ប្រាប់វីអូអេថា សាលារាជធានីភ្នំពេញនឹងមានសេចក្តីណែនាំក្រើនរំឭកសាជាថ្មី ពាក់ព័ន្ធនឹងការឆ្លងជំងឺកូវីដ១៩ និងការអនុវត្តវិធានការសុខាភិបាល ក៏ដូចជា ពិភាក្សាជាមួយមន្រ្តីពាក់ព័ន្ធនៅក្នុងការរឹតបន្តឹងវិធានការបង្ការជំងឺកូវីដ១៩ មួយចំនួនឡើងវិញ ក្រោយពីមានសារសំឡេងរបស់លោកនាយករដ្ឋមន្រ្តី ហ៊ុន សែន។ ប្រធានមជ្ឈមណ្ឌលដើម្បីអភិវឌ្ឍន៍និងសន្តិភាព លោក យង់ គិមអេង មានប្រសាសន៍ថា វាជារឿងល្អមួយដែលរដ្ឋាភិបាលយកចិត្តទុកដាក់លើសុខុមាលភាពរបស់ពលរដ្ឋចំពោះការរឹតបន្តឹងវិធានការបង្ការជំងឺកូវីដ១៩ឡើងវិញ។ លោកបញ្ជាក់ថា ជាការប្រសើរផងដែរ ប្រសិនបើរដ្ឋាភិបាលអាចដាក់កម្រិតលើវិស័យដែលមានហានិភ័យខ្ពស់នៃការឆ្លងជំងឺកូវីដ១៩ ជាពិសេសនៅក្នុងការជួបជុំគ្នាពិសាគ្រឿងស្រវឹង។ លោកថ្លែងថា៖ «ជាមួយគ្នានោះ ខ្ញុំថាប្រសិនបើយើងដាក់កម្រិត ...ដាក់កម្រិតទៅលើការទទួលទានគ្រឿងស្រវឹងនោះទៅបាន កុំឲ្យគាត់ទៅទទួលទានជាលក្ខណៈក្រុមអីហូរហែអ៊ីចឹងទៅបានឬក៏យើងអាចបិទការទទួលទានមួយរយៈ។ នេះជារឿងមួយសំខាន់ ហើយជាមួយគ្នានេះដែរ...ហើយជាមួយគ្នានោះ ខ្ញុំយល់ថា ការដាក់កម្រិតនេះក៏គួរតែមានភាពច្បាស់លាស់ថា ការកម្រិតហ្នឹងរបៀបម៉េច? កម្រិតណា?» ប្រធានសមាគមគ្រូពេទ្យគុណធម៌កម្ពុជា លោក អ៊ូច វុទ្ធីក៏បានជំរុញឲ្យពលរដ្ឋចូលរួមក្នុងការចាក់វ៉ាក់សាំងដូសជំរុញ ដើម្បីជាផ្នែកមួយនៃការការពារប្រព័ន្ធភាពស៊ាំរាងកាយ ខណៈពេលមានការឆ្លងរាតត្បាតជំងឺកូវីដ១៩ ក្នុងសហគមន៍សាជាថ្មី។ លោកថ្លែងថា៖ «បងប្អូនមានចម្ងល់ ហើយចេះតែខ្លាចថា ចាក់ដូសជំរុញទៅនៅតែឆ្លង ហើយអត់ព្រមទៅចាក់។ កន្លែងនេះ បងប្អូនគិតរបៀបនេះ បានន័យថាបងប្អូនខុសហើយ។ វាហ្នឹងមានហានិភ័យចំពោះបងប្អូន។ វ៉ាក់សាំងដែលចាក់ដូសទីបី ទីបួនជំរុញចុងក្រោយនេះ វាល្អប្រសើរ ហើយវាការពារបានច្រើន»។ នៅក្នុងសេចក្តីថ្លែងការណ៍មួយបង្ហោះលើគេហទំព័ររបស់អង្គការសុខភាពពិភពលោក កាលពីថ្ងៃទី២ ខែកុម្ភៈអ្នកស្រី Li Ailan តំណាងអង្គការសុខភាពពិភពលោកប្រចាំនៅកម្ពុជា បានសរសេរក្នុងន័យដើមថា៖ «អូមីក្រុងងាយឆ្លងខ្លាំង ហើយឆ្លងខ្លាំងជាងមេរោគកូវីដ១៩បំប្លែងខ្លួនថ្មីប្រភេទដែលតា(Delta) ទៅទៀតហេតុដូច្នេះហើយយើងទំនងជានឹងមានករណីឆ្លងអូមីក្រុងច្រើននៅក្នុងពេលឆាប់ៗខាងមុខនេះ ហើយករណីឆ្លងទំនងជានឹងបន្តកើនឡើង»។ អ្នកស្រីបន្តថា៖ «អូមីក្រុងហាក់ដូចជាបង្កឲ្យមានជំងឺកូវីដ១៩ ដែលមានលក្ខណៈស្រាលជាងដែលតា ក៏ប៉ុន្តែអូមីក្រុងនៅតែជាមេរោគកូវីដ១៩ បំប្លែងខ្លួនថ្មីដ៏គ្រោះថ្នាក់មួយ ជាពិសេសចំពោះអ្នកដែលមិនបានចាក់វ៉ាក់សាំង និងចំពោះអ្នកងាយរងគ្រោះដូចជាមនុស្សវ័យចំណាស់ និងអ្នកដែលមានជំងឺប្រចាំកាយ»។ បន្ទាប់ពីលោកនាយករដ្ឋមន្រ្តី ហ៊ុន សែន ចេញបញ្ជាឲ្យមានការកាត់បន្ថយការធ្វើតេស្តរហ័ស ហើយក្រសួងសុខាភិបាលចាប់ផ្តើមបង្ហាញតួលេខឆ្លងតែករណីវិជ្ជមានចំពោះតែការធ្វើតេស្តដោយម៉ាស៊ីនធំ PCR គេឃើញចំនួនករណីឆ្លងក្នុងប្រទេស ដែលត្រូវបានបង្ហាញជាផ្លូវការ ថយចុះយ៉ាងខ្លាំង។ ការកើនឡើងនៃចំនួនករណីឆ្លងជំងឺកូវីដ១៩ នាពេលបច្ចុប្បន្ននេះ គឺស្របពេលដែលគេឃើញមានការធ្វើតេស្តទ្រង់ទ្រាយធំនៅក្នុងចំណោមកូដករដែលជាបុគ្គលិកក្រុមហ៊ុនណាហ្គាវើលដ៍ កាលពីពេលថ្មីៗនេះ។ គួរបញ្ជាក់ថា សម្រាប់ថ្ងៃទី៨ ខែកុម្ភៈ កម្ពុជាបានរកឃើញករណីឆ្លងវីរុសកូវីដ១៩ ប្រភេទអូមីក្រុងចំនួន២១៨ករណីក្នុងសហគមន៍ ដោយធ្វើឲ្យករណីវីរុសប្រភេទនេះឆ្លងក្នុងសហគមន៍សរុបកើនដល់ ១១៩៦ករណី។ ចំណែកករណីឆ្លងវីរុសអូមីក្រុង៥ករណីទៀតជាករណីនាំចូលពីក្រៅប្រទេស៕